SREDNJA ŠKOLA RKDP: 17048 DRAGUTINA STRAŽIMIRA MATIČNI BROJ: 03764958 SVETI IVAN ZELINA ŠIFARSKA OZNAKA: 01-109-501 GUNDULIĆEVA 2. A RAZINA: 31

KLASA:400-05/20-01/1 ŽIRO-RAČUN: HR9623600001101434224

URBROJ:238-30-62-01-20-2 OIB: 04371929326

Tel. 01/2060-047

Šifrarnik grada/općine: 04 294

E-mail: ured@ss-dstrazimira-svetiivanzelina.skole.hr

U Sv. Ivanu Zelini, 30.12.2019.

**Obrazloženje Financijskog plana za 2020. godinu**

***Djelatnost:***

Srednju školu Dragutina Stražimira u Svetom Ivanu Zelini osnovala je skupština općine Sveti Ivan Zelina odlukom o osnivanju (Klasa: 602-03/91-01/01; Ur. broj: 2210-01-91-4) od 3. svibnja 1991. god.

Republika Hrvatska naknadno je postala osnivačem i vlasnikom Škole temeljem Rješenja Ministarstva prosvjete i športa od 13. rujna 1995. god. (Klasa: 602-03/95-01-1255; Ur. broj: 532-06/95-01).

Temeljem Zakona o ustanovama (NN 76/93), kao i Zakona o izmjenama i dopunama Zakona o srednjem školstvu (NN 81/05) osnivač Škole postaje Zagrebačka županija.

Škola obavlja svoju djelatnost i upisana je u Sudski registar Trgovačkog suda u Zagrebu pod brojem Fi-16430/94 od 31. prosinca 1994. god.

Škola također može obavljati djelatnost obrazovanja odraslih – izvođenje programa osposobljavanja za vinogradara-podrumara, prema rješenju Ministarstva prosvjete i športa klasa: UP/i-602-07/98-01/133, Ur. broj: 532-02-02/7-00-1 od 21. ožujka 2001. god.

***Programi:***

Nastava se, redovna, izborna, fakultativna, dodatna i dopunska, izvodi prema nastavnim planovima i programima koje je donijelo Ministarstvo znanosti i obrazovanja, operativnom Godišnjem planu i programu rada te školskom Kurikulumu za školsku godinu 2018./2019.

Po rješenjima Ministarstva znanosti i obrazovanja Republike Hrvatske Škola može izvoditi sljedeće programe:

A) Rješenje Ministarstva, Ur. broj: 532-02-2/5-94-01 od 29. lipnja 1994. god.

* Strojarstvo za program strojobravara
* Elektrotehnika za program elektromehaničara
* Tekstil za program krojača
* Poljodjelstvo za program voćar – vinogradar – vinar
* Gimnazija za program opće gimnazije

B) Rješenje Ministarstva Ur. broj: 532-02-02/5-96-01 od 5. travnja 1996. god.

* Područje rada poljoprivreda za zanimanje poljoprivredni tehničar - opći

C) Rješenje Ministarstva Ur. broj: 532-02-02/6-97-1 od 29. rujna 1997. god.

* Područje rada elektrotehnika za zanimanja:
* elektroinstalater
* autoelektričar
* elektroničar-mehaničar
* Područje rada strojarstvo za zanimanja:
* vodoinstalater
* plinoinstalater
* autolimar

D) Rješenje Ministarstva Ur. broj: 532-02-02/6-00-1 od 13. studenog 2000. god.

* Područje rada osobne usluge za zanimanje frizer
* Područje rada strojarstvo za zanimanje automehaničar

E) Rješenje Ministarstva Ur. broj: 532-02-02-02/4-01-1 od 21. svibnja 2002. god.

* Područje rada obrada drva za zanimanje stolar

F) Rješenje Ministarstva Ur. broj: 532-02-02-2/5-01-01 od 17. lipnja 2002. god.

* Područje rada tekstil za poslove krojača-šivača

G) Rješenje Ministarstva Klasa: UP/I-602-03/14-05/162, Ur. broj: 533-25-15-6 od 2. veljače 2015. god.

* Područje rada elektrotehnika za zanimanje tehničar za električne strojeve s primijenjenim računalstvom.

H) Rješenje Ministarstva Klasa: UP/I-602-03/17-05/00222, Ur.broj: 533-25-18-0004 od 22.veljače 2018. god.

* Područje rada za stjecanje kvalifikacije agrotehničar (330624) u obrazovnom sektoru Poljoprivreda, prehrana i veterina.

Kako je već navedeno, programi rada Škole imaju odobrenja nadležnog Ministarstva. Struktura i opseg upisa temelje se na potrebama tržišta rada koje se utvrđuju u suradnji sa Zavodom za zapošljavanje, Obrtničkom komorom Zagreb i Udruženjem obrtnika Sveti Ivan Zelina, te prema interesu učenika za upise. Mjerama za unapređivanje odgojno-obrazovnog rada nastojimo prolaznost približiti „školi uspjeha za sve“, usmjeravajući učenike u programe najprimjerenije njihovim psihofizičkim sposobnostima i profesionalnim željama.

Kvalitetu rada prosuđujemo putem postupaka vanjskog vrednovanja i samovrednovanja rada Škole. Kvalitetu rada ostvarujemo:

* kontinuiranim usavršavanjem nastavnika. U nastavi je zaposleno 47 nastavnika, od kojih njih 27 s punim radnim vremenom, 16 nastavnika radi u drugim školama te tako ostvaruju puno radno vrijeme, a 4 nastavnika nema puno radno vrijeme. Nenastavno osoblje čini 10 radnika.
* poticanjem učenika na rad u izvannastavnim aktivnostima, te na pohađanje dopunske, dodatne i fakultativne nastave,
* nagrađivanjem rezultata postignutih na natjecanjima u znanjima i vještinama.

U školskoj godini 2019./2020. Školu pohađa 299 učenika raspoređenih u 17 razrednih odjela (stanje na dan 30.12.2019.). Po područjima odnosno sektorima obrazovanja opću gimnaziju pohađa 86 učenika, smjer poljoprivredni tehničar - opći 11 učenika, smjer agrotehničar 26 učenika, smjer tehničar za električne strojeve s primijenjenim računalstvom 84 učenika, a za trogodišnja obrtnička zanimanja školuje se ukupno 92 učenika. Četiri su razredna odjela opće gimnazije, jedan je razred učenika koji se obrazuju za zanimanje poljoprivredni tehničar – opći (četvrti razred), dva su razredna odjela agrotehničara (prvi i drugi razred), četiri razredna odjela tehničara za električne strojeve s primijenjenim računalstvom te šest kombiniranih odjeljenja koja pohađaju učenici trogodišnjih obrtničkih smjerova (elektroinstalater, frizer, automehaničar, strojobravar i stolar).

Za učenike obrtničkih zanimanja teorijska se nastava izvodi u standardnim učionicama, dok se vježbe i praktična nastava odvijaju u školskim radionicama i/ili specijaliziranim učionicama odnosno u obrtničkim/majstorskim radionicama.

Ove školske godine učenici nažalost nisu iskazali interes za upis u zanimanje strojobravar, iako je ono deficitarno te u pravilu omogućuje dobivanje stipendije tijekom trajanja školovanja, kao i zapošljavanje u struci odmah po stjecanju kvalifikacije. Općenito govoreći, interes učenika za obrtnička zanimanja već je nekoliko godina u padu, te je upravo je zato jedan od naših najvažnijih zadataka osmisliti i provesti mjere koje će učenike s područja našega grada i okolice motivirati da se školuju za takva zanimanja, a u čemu nam mogu pripomoći i gospodarski subjekti koji iskazuju potrebe za takvim kadrovima.

***Težište rada i aktivnosti za 2020. godinu***

Misija i vizija svake obrazovne institucije mijenjaju se u skladu sa zahtjevima novih, moderniziranih kurikuluma te ovisno o lokalnim, regionalnim i nacionalnim strategijama razvoja obrazovanja, a u našoj školi posebno strukovnog obrazovanja. U skladu s tim zahtjevima i strategijama, misija je naše škole svim polaznicima dati znanja i vještine koje su im najpotrebnije te ponuditi im obrazovne programe koji su realno ostvarivi korištenjem postojećih materijalnih i ljudskih resursa, a koji će istovremeno biti na korist (lokalnoj) zajednici.

Pored toga, jedan je od naših najvažnijih zadataka provođenje mjera koje će učenike iz našega grada i okolice motivirati da se školuju u zelinskoj srednjoj školi. U gimnazijskom je programu to primarno osiguravanje stjecanja znanja koja će učenicima dati kvalitetan temelj za nastavak školovanja na visokoškolskim ustanovama i fakultetima, a u trogodišnjim je i četverogodišnjim strukovnim programima to osiguravanje stjecanja znanja i vještina prilagođenih potrebama tržišta rada. Ta se nastojanja očituju u ponudi moderniziranih programa, ponajprije četverogodišnjih programa u strukovnim sektorima, te radu s učenicima na načine koji im omogućuju stjecanje osnovnih kompetencija vezanih za pojedino zanimanje, a koje će ih učiniti konkurentnima na tržištu rada. Istodobno se u školi kroz međupredmetne teme propisane kurikulumima promiču temeljne moralne i građanske vrijednosti, te se potiču samostalnost, kreativnost i razvijanje radnih navika, kao temelja cjeloživotnog učenja.

Da bismo realizirali naše poslanje, potrebno je osigurati primjerene prostorne, materijalne i kadrovske uvjete. Osim kroz ulaganje u kvalitetnu i svrsishodnu infrastrukturu, objekte i opremu, za stvaranje vizije obrazovanja u programima koje nudimo kao obrazovanja koje je privlačno, kvalitetno i vrijedno, nužno je osigurati i kvalitetne ljudske resurse odnosno nastavnike koji će svojim savjesnim i odgovornim radom učenicima dati sve ono što predstavlja našu misiju. To podrazumijeva i kreiranje pozitivnog ozračja i otvorenu komunikaciju i suradnju na razini škole i lokalne zajednice, između nastavnika samih, nastavnika i učenika, te nastavnika i roditelja odnosno šire zajednice. Nastavnici su se dužni i stručno usavršavati, izrađivati kvalitetne nastavne planove i programe te optimalno koristiti dostupna tehnička pomagala, jer jedino na taj način učenicima mogu dati ono na što nas naša misija obvezuje.

***Obrazloženje programa rada školske ustanove***

Prioritet Škole je kvalitetno obrazovanje i odgoj učenika, što ostvarujemo na sljedeće načine:

* stalnim usavršavanjem nastavnika (seminari, stručni skupovi, virtualne učionice, aktivi na razini Županije odnosno Škole) i posljedično, podizanjem nastavnog procesa na višu razinu;
* poticanjem učenika na izražavanje kreativnosti, talenata i sposobnosti kroz uključivanje u slobodne aktivnosti, natjecanja te druge školske projekte, priredbe i manifestacije;
* organiziranjem zajedničkih aktivnosti učenika i nastavnika tijekom izvanučioničke nastave i druženja te kroz kolektivno upoznavanje kulturne i duhovne baštine;
* nabavkom nastavnih sredstava, pomagala i opreme, ovisno o financijskim mogućnostima.

***Zakonske i druge podloge na kojima se zasniva rad Škole, te usklađenost ciljeva s dokumentima dugoročnog razvoja***

* Zakon o odgoju i obrazovanju u osnovnoj i srednjoj školi i pripadajući pravilnici,
* Zakon o ustanovama,
* Statut Škole i pripadajući pravilnici,
* Zakon o proračunu, Pravilnik o proračunskim klasifikacijama, Pravilnik o proračunskom računovodstvu i računskom planu,
* Upute za izradu proračuna Zagrebačke županije 2020. - 2022.

***Usklađenost ciljeva, strategija i programa s dokumentima dugoročnog razvoja***

Problemi utvrđivanja ciljeva, strategija i programa s dokumentima dugoročnog razvoja proizlaze iz neusklađenosti ciljeva i programa Ministarstva znanosti i obrazovanja na kojima se temelje Godišnji planovi i programi rada Škole i Školski kurikulumi sa ciljevima, strategijama i programima jedinica lokalne (regionalne) samouprave.

Neusklađenost također proizlazi iz nepodudaranja nastavne i fiskalne godine, što može prouzročiti odstupanja u izvršavanju financijskih planova.

***Ishodišta i pokazatelji na kojima se zasnivaju izračuni i ocjena potrebnih sredstava za provođenje programa***

***Izvori sredstava za financiranje rada Škole su:***

Opći prihodi i primici, skupina 636, državni proračun – Ministarstvo znanosti i obrazovanja za financiranje plaća i drugih primanja zaposlenika.

Opći prihodi i primici, skupina 671, županijski proračun za materijalne i financijske troškove poslovanja, tekuće i investicijsko održavanje, te sredstva za pojačani standard u školstvu, Projekt Prsten potpore, Školska shema – voće.

Pomoći iz gradskog proračuna, skupina 636, sredstva planirana od Grada Svetog Ivana Zeline za realizaciju natjecanja, kupnju mapa za praktičnu nastavu, kao i za kupnju udžbenika za dio naših učenika.

Prihodi za posebne namjene, skupina 652, uključuju planirane prihode od učenika za odlazak u kazalište i na terensku nastavu, za prijevoze učenika, sredstva od putničkih agencija, sredstva za osiguranje učenika i ostalo (primjerice, donacije učenika za humanitarnu akciju Hrvatskoga Caritasa „Za 1000 radosti“ i Udrugu SRCE).

**Opremanje i uređenje Škole** - vlastitim sredstvima i donacijama

Vlastiti prihodi, skupina 661, za rad učeničke zadruge „TRSEK“ u iznosu od =2.000,00 kn i za iznajmljivanje prostora od kantine planirano u iznosu od *=19.800,00 kn* na temelju Ugovora o uporabi prostora broj 04/2019. od 30. rujna 2019. god. (najam kantine -11x1.800,00 kn).

Donacije – Županijski školski športski savez, skupina 663, planirana donacija od Županijskog školskog športskog saveza za rad Školskog sportskog kluba „Mladen Dananić“.

***Obrazloženje financijskog plana***

Izrada financijskog plana korisnika proračuna propisana je Zakonom o proračunu, te podzakonskim aktima, Pravilnikom o proračunskim klasifikacijama i Pravilnikom o proračunskom računovodstvu i računskom planu. Ovo obrazloženje financijskog plana povezujemo s Godišnjim planom i programom rada Škole i Školskim kurikulumom te s financijskim sredstvima potrebnim za njihovo ostvarivanje.

Škola posjeduje osnovna nastavna sredstva i pomagala odnosno ispunjava minimalni standard, čime je teško zadovoljiti potrebe suvremene nastave. Nažalost, sredstva koja za materijalne troškove mjesečno doznačuje Županija po kriteriju broja učenika nisu dovoljna ni za održavanje, a kamoli za unapređenje opremljenosti učionica, a osobito radionica u kojima se održava praktična nastava. Obnova postojećih i nabavka novih sredstava ponajviše ovise o dodatnoj financijskoj pomoći MZO-a, Zagrebačke županije i Grada. Od velike su pomoći sredstva koja je tijekom kalendarske godine 2018. i 2019. Ministarstvo znanosti i obrazovanja doznačilo školama za nabavku didaktičkih materijala i opreme, kao i dodatna sredstva dobivena za opremanje školske knjižnice lektirnim naslovima.

Vrlo loši prostorni i materijalni uvjeti posebno dolaze do izražaja u provođenju praktične nastave u školi za učenike trogodišnjih obrtničkih zanimanja. Njihove se školske radionice nalaze u bivšim učeničkim garderobama, udovoljavaju tek elementarnim uvjetima zaštite na radu te raspolažu minimalnom količinom opreme i materijala potrebnih za vježbe, što je uvjetovano nedostatnim materijalnim sredstvima. Nadamo se da će se ti uvjeti poboljšati izgradnjom radionica na prostoru iza školske zgrade, za što je dokumentacija gotovo u cijelosti pripremljena, no sama realizacija tog projekta ovisi o mogućnostima Zagrebačke županije za dodatna (kapitalna) ulaganja.

Prema Zakonu o proračunu i metodologiji za izradu prijedloga financijskog plana proračunskih korisnika proračuna jedinica lokalne i područne samouprave u sklopu decentraliziranih funkcija školstva, za razdoblje 2020. - 2022. prijedlog potrebnih sredstva za 2020. i projekcije za 2021. i 2022. godinu temelje se na: Zakonu o plaćama javnih službenika i namještenika, Kolektivnom ugovoru za zaposlenike u srednjim školama i Temeljnom kolektivnom ugovoru za zaposlenike u javnim službama, prema ugovorenoj osnovici za obračun plaće u iznosu od =5.421,54 kn i obračunskim koeficijentima iz Uredbe o koeficijentima za plaće i Sporazumu o dodacima na plaću u obrazovanju i znanosti.

Plaća za zaposlene uključuje: plaću za redovan rad, bolovanje do 42 dana, naknade za smjenski rad, stručne zamjene i prekovremene sate, dodatke na plaću za rad s učenicima s teškoćama u razvoju, te bolovanje preko 42 dana. Rashodi za zaposlene financiraju se iz državnog proračuna i isplaćuju s računa Državne riznice (žiro-račun broj: HR8410010051563100472). Planirani rashodi za zaposlene za 2020. godinu iznose *6.165.000,00 kuna.* Za plaće zaposlenika planirano je 4.870.000,00 kuna, a za ostale rashode za zaposlene planirano je 210.000,00 kuna. Ostali rashodi za zaposlene uključuju dar djeci, otpremnine, jubilarne nagrade, pomoći u slučaju smrti člana uže obitelji, pomoći za rođenje djeteta, pomoć za bolovanje duže od 90 dana te isplatu regresa i božićnice. Ostale nespomenute rashode poslovanja čine pristojbe i naknade zbog nezapošljavanja osoba s invaliditetom u iznosu od 25.000,00 kuna.

Obveza izvještavanja o isplaćenim dohocima te o obračunatim i plaćenim doprinosima i porezu na dohodak na obrascu JOPPD uvedena je od 1. siječnja 2014. godine. Za pravilno iskazivanje podataka nužno je korištenje propisanih šifrarnika, a iskazivanje velikog broja podataka, vrlo strogi zahtjevi u pogledu ažurnosti, kontrola i uparivanja iskazanih podataka s drugim evidencijama koje vode državna tijela, ovaj sustav izvještavanja čine vrlo složenim. Prema traženju MZO-a, naša školska ustanova je u lipnju 2014. godine (pri obračunu plaće za svibanj) prešla na sustav centralnog obračuna plaća – COP.

Prijedlog financijskog plana za razdoblje 2020. – 2022. izradili smo u skladu s realnim potrebama držeći se danih Uputa i smjernica Zagrebačke županije i priloženog rebalansa, koristeći kretanje indeksa rasta za izračun sredstava (bilančnih prava) za financiranje decentraliziranih funkcija u razdoblju 2020. – 2022. prema priloženoj tablici:

|  |  |  |  |  |
| --- | --- | --- | --- | --- |
| **VRSTA RASHODA** | **Projekcija indeks 2018./2017.** | **Projekcija indeks 2019./2018.** | **Projekcija indeks 2020./2019.** | **Projekcija indeks 2021./2020.** |
| Rashodi za zaposlene | 104,0 | 100,0 | 100,0 | 100,0 |
| Materijalni rashodi | 104,0 | 100,0 | 100,0 | 100,0 |
| Rashodi za nabavu nefinancijske imovine | 104,0 | 100,0 | 100,0 | 100,0 |

Ukupan iznos sredstava potrebnih za osiguranje minimalnih financijskih sredstava (bilančnih prava) u 2020. godini planiran je uvećanjem za najviše 4,0% u odnosu na prethodnu 2019. godinu. (veza predloženi Zakon koji je stupio na snagu 1. siječnja 2019. godine), a projekcije za 2021. i 2022. godinu planiraju se na razini plana za 2019. godinu.

Srednja škola ostvaruje prihode za pokriće materijalnih i financijskih rashoda iz Županijskog proračuna. Materijalni i financijski rashodi uključuju opće troškove, energiju, prijevoz zaposlenika te sistematske preglede zaposlenika. Pod opće troškove škole spadaju sljedeći troškovi: službena putovanja, stručno usavršavanje, uredski materijal i ostali materijalni rashodi, materijal i sirovine, sitni inventar, službena radna i zaštitna odjeća i obuća, usluge telefona, pošte i prijevoza, usluge promidžbe i informiranja, komunalne usluge, intelektualne i računalne usluge, troškovi reprezentacije, članarine, pristojbe i naknade te bankarske usluge i usluge platnog prometa.

Aktivnost tekuće investicijsko održavanje uključuje materijal i dijelove za tekuće i investicijsko održavanje, usluge tekućeg i investicijskog održavanja te intelektualne i osobne usluge. Ovi prihodi iskazani su na kontima 671 – prihodi za financiranje rashoda poslovanja (opći prihodi i primici iz Županijskog proračuna).

Novim izmjenama i dopunama Zakona o doprinosima koji je stupio na snagu 1. siječnja 2017. godine došlo je do određenih promjena vezanih za praktičnu nastavu učenika i stručnu praksu kod poslodavaca. Obveznik obračunavanja i plaćanja navedenih doprinosa, koji se obračunavaju i dospijevaju na naplatu do 31. siječnja za prethodnu godinu, jest Republika Hrvatska putem ministarstva nadležnog za obrazovanje.

Program pojačani standard u školstvu čini tekući projekt: projekt *Školska shema – voće*. Škola je i u školskoj godini 2019./2020. uključena u spomenuti projekt. Projektom *Školska shema* jednom tjedno osigurava se besplatno voće za sve učenike s ciljem promoviranja zdravih prehrambenih navika. Projekt se financira sredstvima EU i Državnog proračuna RH.

S ciljem postizanja lakše i kvalitetnije komunikacije s roditeljima učenika, Škola je uz financijsku potporu Zagrebačke županije osigurala nabavku potrebne opreme za uvođenje e-Dnevnika, te se ta aplikacija koristi od početka školske godine 2019./2020. U svrhu ispunjavanja tehničkih preduvjeta za korištenje te web aplikacije, 2016. godine uvedena je bežična mreža koja osigurava kvalitetnu internetsku vezu u cijeloj školskoj zgradi, a tehnička je infrastruktura usklađena sa zahtjevima CARNET-a i dodatno poboljšana radovima na izgradnji mreže u kolovozu 2019.

**Opremanje i uređenje škole**

**Vezano za kapitalna ulaganja,** u dogovoru sa Zagrebačkom županijom kao osnivačem i Gradom Sveti Ivan Zelina kao vlasnikom školske zgrade, Škola će se ove školske godine prijaviti na natječaj Ministarstva graditeljstva i prostornoga uređenja *Energetska obnova i korištenje obnovljivih izvora energije u zgradama javnog sektora*. Školska je zgrada klasificirana u energetski razred E, te je neophodno promijeniti svu stolariju, a s time je povezan i problem prokišnjavanja, primarno uzrokovan truljenjem drvenih dijelova krovne konstrukcije. Topla voda dostupna je samo u jednom sanitarnom čvoru, u jednom kabinetu i frizerskom praktikumu, te se trenutno koriste električni bojleri koji su veliki potrošači električne energije, a taj bi se trošak mogao izbjeći spajanjem cijevi na postojeću kotlovnicu. Svi bi se navedeni problemi riješili provođenjem projekta energetske obnove.

Škola ostvaruje vlastite prihode od najma kantine. Prihodi ostvareni od vlastite djelatnosti planirani su prema ostvarenim prihodima u prethodnoj godini. Ti će se prihodi prvenstveno koristiti za odvijanje redovnog poslovanja i pokriće troškova koje se neće moći osigurati minimalnim standardom.

U plan je uvršten i višak prihoda iz prethodne godine. Radi se o akumuliranom višku iz nekoliko ranijih godina. O raspodjeli tog viška odluku će donijeti Školski odbor prilikom usvajanja financijskog izvješća za 2019. godinu.

## *Plan za nabavu opreme*

Nastavna sredstva i pomagala udovoljavaju minimalnom standardu, a neka su i zastarjela za potrebe suvremene nastave. Stoga je nužno obnavljati postojeća i nabavljati nova sredstva, što ponajviše ovisi o financijskoj pomoći MZO-a, Zagrebačke županije i Grada Svetog Ivana Zeline.

U veljači 2018. godine Škola je ishodila dozvolu za izvođenje strukovnog kurikuluma za stjecanje kvalifikacije agrotehničar, te se u rujnu 2018. za to zanimanje počela obrazovati prva generacija učenika. S ciljem nabavke opreme potrebne za izvođenje tog kurikuluma Škola je tijekom šk.god. 2018./2019. intenzivirala suradnju sa zagrebačkim Agronomskim fakultetom te Veterinarskim fakultetom, koji su nam ponudili već korištena sredstva i opremu koja im više nije potrebna. Na taj smo način dobili histološke preparate, koštane preparate, laboratorijsku opremu, stručne knjige i slično, a fakulteti su ponudili i mogućnost održavanja terenske nastave u svojim prostorima, kao i suradnju s učenicima pri izradi završnog rada. Zahvaljujući Zagrebačkoj županiji koja nam je u travnju 2019. osigurala sredstva u iznosu od cca 33.000,00 kn, za potrebe podsektora poljoprivrede nabavljeni su hladnjak za čuvanje kemikalija, podna folija za hidroponiku, sadnice lavande, smilja i pelina, oprema za stočarstvo, ormari za sigurno čuvanje uzoraka i instrumenata u učionicama, te presadnice i jastuci kamene vune. Ove ćemo školske godine nastojati osigurati sredstva za nabavku ostale opreme propisane strukovnim kurikulumom, potrebne za izvođenje nastave u narednoj školskoj godini. U sklopu projekta Školske sheme, učenici su u lipnju 2019. posjetili jedno obiteljsko poljoprivredno gospodarstvo na širem gradskom području i održana su im dva predavanja na temu zdrave prehrane, a u srpnju 2019. Škola je dobila sjeme, vrtni alat i opremu za održavanje vrta, koja će se ubuduće koristiti za radove na školskoj parceli.

Povećana je potreba za materijalnim sredstvima nužnim za održavanje redovne praktične nastave i vježbi u školskim radionicama, laboratorijima i praktikumima. Prema svojim će materijalnim mogućnostima Škola nabaviti potrebna sredstva i potrošni materijal za realizaciju postojećeg plana i programa praktične nastave u školi i vježbi u svim postojećim strukovnim sektorima. Kako bi se osiguralo kvalitetnije izvođenje tih sati, Škola je inicirala već spomenuti projekt izgradnje radionica na gradskom zemljištu iznad školske zgrade. Spremnost za osiguravanje financijske potpore tom projektu iskazao je Grad Sveti Ivan Zelina, koji je financirao izradu idejnog rješenja, a u listopadu 2018. obavljen je razgovor sa županom Zagrebačke županije, te je postignut načelni usmeni dogovor prema kojem će Županija i Grad zajedno financirati izradu projektne dokumentacije, **što je i ostvareno**. Novi bi prostorni uvjeti omogućili i pokretanje procesa nabavke kvalitetnije i modernije opreme, za koju Škola momentalno nema dostatan odgovarajući prostor.

Uređenje knjižnice u potkrovlju zgrade uglavnom je završeno. Prostor u kojem se nalazi knjižnica i buduća čitaonica pokrečen je u prosincu 2017., a u travnju 2019. godine Zagrebačka nam je županija za opremanje knjižnice odobrila sredstva u iznosu od cca 60.000,00 kn, te je nabavljen materijal za izradu polica, namještaj (ormar s policama, trapezni stolovi, niski stolić, fotelje, stolice, stolovi za računala, stol za knjižničarku), 4 računala za učenike, prijenosno računalo za rad knjižničarke, te skener za bar-kodove. Paralelno s namještanjem knjižnice intenziviran je proces preseljenja knjižnične građe iz neadekvatnog, niskog i skučenog prostora koji se godinama koristi kao knjižnica, iako nikad nije raspolagao dovoljnim brojem polica, kao ni bilo kakvim drugim namještajem koji bi omogućio funkcionalan i kvalitetan rad. Za očekivati je da će proces digitalizacije i fizičkog preseljenja građe biti okončan do kraja šk. god. 2019./2020. Otežavajuća je okolnost činjenica da se prostor knjižnice i dalje koristi i kao učionica, budući da se, posebno za potrebe izvođenja nastave stručno-teorijskih predmeta u obrtničkim zanimanjima, učenici dijele na veći broj manjih odgojno-obrazovnih skupina, te zbog prostornih ograničenja nije moguće organizirati nastavu samo u standardnim učionicama.

***Izvještaji o postignutim ciljevima i rezultatima programa temeljenim na pokazateljima uspješnosti iz nadležnosti proračunskog korisnika u prethodnoj godini***

Jedan od glavnih pokazatelja uspješnosti provođenja programa rezultati su koje učenici Škole postižu na natjecanjima znanja, susretima i smotrama. Učenici koji su sudjelovali na županijskim natjecanjima te ostvarili solidne rezultate, a najbolji su se plasirali na državna natjecanja. Velik broj naših učenika uspješno polaže završni rad odnosno državnu maturu te upisuje željene fakultete, što ukazuje na kvalitetan rad naših zaposlenika.

Ispiti državne mature u našoj školi održani su od 5. lipnja do 26. lipnja 2019. Učenici su se prijavljivali za ispite državne mature, a ujedno i za upise na visoka učilišta, putem online prijava na http://postani-student.hr. Učenici su mogli prijaviti do deset fakulteta.

Broj učenika koji su imali pravo prijave ispita DM bio je 68 (uključujući učenika koji je četvrti razred završio šk.god. 2018./2019., ali nije položio sve obvezne predmete). Ljetni rok državne mature prijavilo je 56 učenika, a roku su pristupila 53 učenika. Trojica učenika koji su prijavili ljetni rok DM bili su upućeni na dopunski rad, te nisu mogli pristupiti ispitima.

Ispitima su pristupila 23 učenika 4.og, 1 ponavljač gimnazije, 12 učenika 4.p, te 17 učenika 4.e.

Nakon završenih ispita slijedilo je njihovo ispravljanje i određivanje pragova prolaznosti za pojedine ocjene.

Detaljne su rezultate ispita učenici mogli vidjeti putem interneta na Nacionalnom informacijskom sustavu prijava na visoka učilišta (NISpVU). Osim ocjena, učenici su mogli vidjeti i detaljne rezultate svakog ispita, kao i svoj postupak rješavanja, jer su svi materijali skenirani i kao takvi dostupni učenicima.

Ukoliko su učenici imali primjedbe na rezultate ispita, mogli su podnositi prigovore. Nije bilo niti jednog prigovora učenika na provođenje ispita. Zaprimljen je jedan prigovor učenika na ocjenjivanje zadatka iz ispita Kemija. Prigovor nije bio opravdan.

Obavezne je ispite DM položilo 36 učenika, odnosno po smjerovima 22 učenika 4.og, 9 učenika 4.e, te 5 učenika 4.p razreda.

Obavezne ispite DM nije položilo17 učenika, od kojih 1 učenik 4.og, 1 ponavljač gimnazije, 8 učenika 4.e, te 7 učenika 4.p razreda.

Od ukupnog broja učenika koji su polagali ispite DM u ljetnom roku, 31 je učenik upisao fakultet, odnosno po smjerovima 19 učenika 4.og, 8 učenika 4.e, te 4 učenika 4.p.

Od učenika 4.og koji su položili ispite DM, tri učenika nisu upisala fakultet (nisu se ni kandidirali ni za jedan studijski program).

Od učenika 4.e koji su položili ispite DM, jedan učenik nije upisao fakultet (nije se ni kandidirao ni za jedan studijski program).

Od učenika 4.p koji su položili ispite DM, jedan učenik nije upisao fakultet (nije se ni kandidirao ni za jedan studijski program).

Upisali studije prema izboru:

|  |  |  |
| --- | --- | --- |
| **Predmeta** | **Izbor** | **Broj upisanih** |
|   | Nije upisalo | 36 |
| 1 | 1 | 30 |
| 1 | 2 | 1 |

Ispiti državne mature u jesenskom roku u našoj su školi održani od 26. kolovoza do 5. rujna 2019. Učenici su se prijavljivali za ispite državne mature, a ujedno i za upise na visoka učilišta, putem online prijava na http://postani-student.hr. Učenici su mogli prijaviti do deset fakulteta.

Jesenski rok državne mature prijavilo je 15 učenika. Jedan je učenik neopravdano izostao s ispita iz biologije.

Ispitima su pristupili: 2 učenika 4.og, 6 učenika 4.e, te 7 učenika 4.p razreda.

Obavezne ispite DM položilo je 8 učenika, i to 1 učenik 4.og, 5 učenika 4.e i 2 učenika 4.p razreda.

U jesenskom je roku 7 učenika upisalo fakultete prema prvom izboru, a jedan prema drugom izboru.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelji****rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana vrijednost (2020.)** | **Ciljana vrijednost (2021.)** | **Ciljana vrijednost (2022.)** |
| Povećanje postotka uspješnosti polaganja ispita državne mature i upisa na željeni fakultet | Poticanje učenika na uključivanje u dodatne pripreme za državnu maturu (hrvatski jezik, matematika, strani jezik, fizika) koje realiziraju naši profesori sa svrhom povećanja uspješnosti (broj uključenih učenika i postotak prolaznosti) | postotak | 90 | škola | 90 | 92 | 93 |
| Povećanje broja sudionika na državnim natjecanjima, smotrama i susretima | Uz poticanje učenika na isticanje njihovih sposobnosti, kvaliteta i talenata kroz ovakve aktivnosti testira se i kvaliteta rada nastavnika s nadarenim učenicima | broj | 2 | škola | 2 | 3 | 4 |
| Broj nastavnika i stručnih suradnika koji su napredovali u zvanja mentora i savjetnika | Podrška u osobnom i profesionalnom razvoju i napredovanju u funkciji podizanja osiguranja kvalitete nastave | broj | 3 | škola | 3 | 4 | 5 |

Ovogodišnji su rezultati mature na razini naše škole ispod ustaljenog školskog prosjeka, što je u skladu s ovogodišnjim trendovima na razini države, no ako imamo u vidu da su gotovo svi učenici (njih 95%) upisali fakultete koji su im bili prvi izbor, rezultatima možemo biti zadovoljni. Isto tako, tek je manji broj učenika koristio mogućnost pohađanja dodatne nastave, koja je za cilj imala upravo pripremu za polaganje ispita svih obveznih, te ponekih izbornih predmeta, što se potencijalno negativno reflektiralo na ukupne ostvarene rezultate.

Kao i prethodnih godina, i školske godine 2019./2020. Škola radi u smjenama.

Turnus A – jutarnja smjena: opća gimnazija i tehničar za električne strojeve s primijenjenim računalstvom; popodnevna smjena: poljoprivredni tehničar – opći, agrotehničar i trogodišnji obrtnička zanimanja.

Turnus B - jutarnja smjena: poljoprivredni tehničar – opći, agrotehničar i trogodišnji obrtnička zanimanja; popodnevna smjena – opća gimnazija i tehničar za električne strojeve s primijenjenim računalstvom.

Takvom organizacijom nastave omogućuje se optimalna iskoristivost svih učionica i radionica, a posebno onih u potkrovlju školske zgrade, gdje su smještene dvije specijalizirane učionice (elektro laboratoriji) i školska knjižnica. Stari i novouređeni elektro laboratorij osiguravaju odlične materijalne uvjete za izvođenje vježbi koje prate teorijsku nastavu u sektoru elektrotehnike i računalstva, što bitno podiže kvalitetu nastave. Kako je već navedeno, iako je proces uređenja knjižnice uglavnom završen što se tiče prostora, i dalje se ne može koristiti kao prostor namijenjen isključivo za čitanje, učenje, korištenje interneta te provođenje aktivnosti u manjim grupama, jer smo zbog manjka standardnih učionica povremeno prisiljeni održavati nastavu i u tom prostoru.

Nastava tjelesnog odgoja održava se u sportskoj dvorani u vlasništvu Grada, koju koristimo zajedno sa susjednom osnovnom školom i klubovima Grada Sv. Ivana Zeline.

Praktična nastava poljoprivrednog tehničara - općeg održava se dijelom i u školskom vrtu, u kojem učenici održavaju voćnjak te sade/siju i njeguju ratarske i povrtlarske kulture. U sklopu projekta MOPS u veljači 2016. godine podignut je plastenik za hidroponski uzgoj povrća, smješten na istoj parceli, koji se također koristi za potrebe praktične nastave. Tijekom ove školske godine u plasteniku će se opet uzgajati rajčica, a osim praktične nastave tijekom nastavne godine, tamo će se obavljati i ljetna praksa. Prijašnjih je godina na parceli bio i vinograd, no iskrčen je zbog dotrajalosti, a zahvaljujući sredstvima dobivenim u sklopu projekta *Kraljevina – autohtona sorta zelinskoga kraja* podignut je novi nasad starog autohtonog kultivara kraljevina.

Učenici obrtničkih zanimanja praktičnu nastavu obavljaju u vrlo lošim prostornim i materijalnim uvjetima. Njihove se školske radionice nalaze u bivšim učeničkim garderobama, a oprema je često nedostatna za obavljanje elementarnih vježbi u sklopu praktične nastave. Taj je problem posebno izražen u trogodišnjim strojarskim smjerovima, zbog čega je u suradnji sa Županijom i Gradom Sveti Ivan Zelina iniciran već spomenuti projekt izgradnje školskih radionica. Problem je djelomično uzrokovan i činjenicom da se dio praktične nastave obavlja u obrtničkim radionicama, a izvođenje praktične nastave u radnom procesu uvjetovano je postojećim kapacitetima vezanih obrta, koji često nisu dovoljni te dovode do dodatnog opterećenja školskih radionica.

***Uspjesi na natjecanjima***

Naši učenici tradicionalno sudjeluju na županijskim, međužupanijskim i državnim natjecanjima te ostvaruju zapažene rezultate.

# *Kulturna i javna djelatnost škole te izvannastavne aktivnosti*

Kulturna i javna djelatnost Škole primarno se odnosi na pripremanje i organiziranje različitih događanja s ciljem jačanja prepoznatljivosti Škole u lokalnoj sredini, od promoviranja nastavnih programa učenicima osnovnih škola i njihovim roditeljima do sudjelovanja u manifestacijama koje organiziraju Grad i gradske udruge.

Naši su učenici i profesori aktivni učesnici i kreatori velikog broja kulturnih događanja u našem gradu i široj okolici. Mnogi učenici aktivno djeluju u lokalnim vatrogasnim društvima, sudjeluju u akcijama Crvenog križa, u gradskim športskim klubovima i Školskom športskom društvu „Mladen Dananić“, te u Eko udruzi i Udruzi Srce, koja okuplja djecu s teškoćama u razvoju, osobe s invaliditetom i njihove obitelji. Učenici naše škole aktivno sudjeluju u aktivnostima Udruge koje su otvorene za građanstvo, a pojedini članovi Udruge su se i obrazovali u našoj školi.

Iako je prošle školske godine postignut vrlo velik napredak u suradnji škole s lokalnom zajednicom i Gradom kao jedinicom lokalne samouprave, potrebno je osnažiti umreženost škole sa zdravstvenim ustanovama, drugim odgojno-obrazovnim ustanovama, fondovima, strukovnim udrugama i drugim relevantnim ustanovama, institucijama i tijelima.

***Pregled svih aktivnosti i izleta u šk.god. 2019./2020.:***

Predmetni nastavnici, razrednici i stručni suradnici Škole isplanirali su za tekuću školsku godinu poludnevne, jednodnevne i višednevne izlete, razrađene u Kurikulumu Škole za šk. god. 2019./2020.

Poludnevni izleti podrazumijevaju odlaske na kino projekcije, izložbe i kazališne predstave. Jednodnevni izleti su jednodnevni izlet u Hrvatskoj i izlet u inozemstvo. Dvodnevni izleti su u Hrvatskoj i inozemstvu. Višednevni su izleti maturalne ekskurzije predzavršnih razreda.

# *Stručno usavršavanje*

Stručno usavršavanje nije samo zakonska obveza svakog nastavnika i stručnog suradnika, nego i prijeka potreba, jer u suprotnom nije moguće ostvariti ciljeve i zadatke suvremenog odgojno-obrazovnog procesa. Ove će se školske godine stručno usavršavanje u školi i izvan škole provoditi na nekoliko razina, kako je prikazano u daljnjoj razradi.

Individualno se usavršavanje sastoji od upoznavanja s novitetima na užem stručnom području, posebno kroz praćenje novije pedagoške literature i stručne periodike.

Obvezno kolektivno usavršavanje provodit će se u organizaciji Agencije za odgoj i obrazovanje, Agencije za strukovno obrazovanje i obrazovanje odraslih, Ministarstva znanosti i obrazovanja, školskih i županijskih stručnih vijeća i drugih nadležnih institucija.

Neobavezno se individualno ili kolektivno usavršavanje može provoditi kroz sudjelovanje na seminarima i javnim predavanjima u organizaciji Grada, udruga i drugih institucija, u provođenju e-learning projekata i sl.

Svi su nastavnici upoznati s rasporedom i sadržajem stručnih skupova prema Katalogu stručnih skupova. Poziv za prijavu na stručni skup dostavlja se u tajništvo, a ravnateljica odobrava odlazak ovisno o organizacijskim i financijskim mogućnostima. Po povratku sa stručnog usavršavanja nastavnici podnose pisana izvješća ravnatelju i pedagogu, a usmena stručnim aktivima te Nastavničkom vijeću. Potvrda o provedenom stručnom usavršavanju odlaže se u personalni dosje svakog djelatnika i jedan je od važnih čimbenika stručnog napredovanja.

Školska pedagoginja vodi evidenciju održanih stručnih usavršavanja po mjesecima tijekom školske godine.

Sudjelovanje u programu usavršavanja radna je obveza, a vrednuje se prema Pravilniku o napredovanju učitelja i nastavnika u osnovnom i srednjem školstvu. Tijekom školske godine bit će omogućeno napredovanje u zvanja mentor i savjetnik nastavnicima i stručnim suradnicima koji će ispunjavati za to potrebne uvjete.

Martina Zerec, prof. engleskog jezika i književnosti i komparativne književnosti imenovana je ravnateljicom Srednje škole Dragutina Stražimira Sveti Ivan Zelina na vrijeme od pet godina s danom 11. travnja 2018. godine.

# *Prijedlog mjera za unapređenje odgojno-obrazovnog rada*

Primarni je zadatak osigurati bolje prostorne i materijalne uvjete za odvijanje praktične nastave u školi. Priprema dokumentacije za izgradnju novih radionica je gotovo u cijelosti završena, no sredstva još nisu osigurana. Dok se taj projekt ne realizira, važno je u postojećim radionicama osigurati dovoljnu količinu potrošnog materijala i opreme. Budući da su sredstva koja nam po toj osnovi doznačuje Županija u pravilu nedostatna, novac će se, kao i prijašnjih godina, pokušati osigurati i putem donacija od privatnih tvrtki.

Ukoliko to bude moguće, u Školi će se osigurati mogućnost obrazovanja za višu razinu kvalifikacije u podsektoru Elektrotehnike, a poželjno bi bilo i proširiti djelatnosti u smislu uvođenja novog programa u podsektoru Strojarstva. No, ta se zamisao neće moći realizirati dok se ne osiguraju odgovarajući prostorni i materijalni uvjeti.

Budući da je proces uređenja knjižnice i čitaonice većim dijelom završen, u narednom ćemo se periodu fokusirati na obnovu knjižničnog fonda, ponajprije vezano za zahtjeve Cjelovite kurikularne reforme. Ukoliko će financije to dozvoljavati, nabavit će se i prilagođena djela na engleskom jeziku, potrebna za izvođenje nastave prema novom kurikulumu. U suradnji s knjižničarkom moguće je provesti istraživanje o navikama učenja, čitanja i korištenja usluga knjižnice, a ovisno o raspoloživim novčanim sredstvima nabaviti i literaturu koja odgovara interesima učenika, a primjerena je školskoj knjižnici.

Nadamo se da će nam Ministarstvo znanosti i obrazovanja odobriti sredstva za barem jedan dio opreme koju smo naveli u upitniku upućenom školama krajem kolovoza 2018. kao prijeko potrebnu za realizaciju vježbi i praktične nastave u trogodišnjim obrtničkim programima, kao i za opremu iz upitnika za biologiju, kemiju i fiziku koju dosad doznačenim sredstvima nismo uspjeli nabaviti.

Kako bismo promovirali obrazovne programe i našu školu među polaznicima osnovnih škola i njihovim roditeljima, organizirat ćemo Dan otvorenih vrata, po mogućnosti uoči proljetnog odmora učenika. Konkretan termin ovisi o dogovoru s osnovnim školama na našem području. Isto tako, formirat ćemo Povjerenstvo za promociju Škole, koje će svoje zadaće obavljati na satovima razrednika i roditeljskim sastancima u osnovnim školama tijekom drugog polugodišta. Posebnu pažnju valja posvetiti promociji deficitarnog zanimanja strojobravar, te novog strukovnog kurikuluma za stjecanje kvalifikacije agrotehničar.

Broj novoupisanih učenika u odnosu na prethodnu školsku godinu u vrlo je blagom porastu, te je potrebno učestalije i kvalitetnije promovirati Školu i osmisliti dodatne aktivnosti u okviru Kurikuluma koje bi učenicima bile atraktivnije od dosadašnje ponude.

Nastavit će se provoditi aktivnosti Školskog preventivnog programa, a posebno putem Projektnog dana i obilježavanja važnih datuma. Takav oblik odgojno-obrazovnog rada potiče učenike na kreativnost i zajedništvo, te poboljšava kvalitetu odnosa nastavnika i učenika. Na sjednici Vijeća roditelja ponovno ćemo zamoliti roditelje za suradnju u svim aktivnostima preventivnog programa, te se nadamo da će ovaj put odaziv biti i konkretan, a ne samo deklarativan, a nastojat ćemo osigurati i suradnju s različitim institucijama koje bi realizaciju aktivnosti mogle učiniti kvalitetnijom i svrsishodnijom.

U dogovoru s Gradom Sveti Ivan Zelina i sljedeće će se godine nastojati osigurati sredstva za nabavku udžbenika. Ukoliko se to realizira, učenici koji će upisati našu školu šk. god. 2020./2021. dobit će na korištenje udžbenike kupljene za potrebe prvih razreda u šk. god. 2019./2020. i nove radne bilježnice. Učenici drugih razreda udžbenike koje sada koriste učenici drugih razreda i nove radne bilježnice, a učenici trećih razreda nove udžbenike i radnje bilježnice.

Kako bi se roditeljima olakšala komunikacija sa Školom, od školske godine 2019./2020. koristimo aplikaciju e-Dnevnik, u te je svrhe nabavljeno 5 prijenosnih računala i 12 tableta, a zahvaljujući projektu e-škole gotovo su svi nastavnici zadužili prijenosno računalo koje im je na raspolaganju i kod kuće.

Dan maturanata bit će organiziran tako da ima prepoznatljive odgojno-obrazovne ciljeve te će se u dogovoru s učenicima pokušati osmisliti prigodan kulturno-umjetnički program. O tome će se razgovarati na satovima razrednika, kao i na sjednicama Vijeća učenika, Vijeća roditelja i roditeljskim sastancima završnih razreda.

Škola će se nastojati uključivati u projekte financirane primarno iz europskih fondova, budući da takvi projekti obično podrazumijevaju i modernizaciju na razini opremljenosti škole i poboljšanje kompetencija učenika i nastavnika. Jedan je od njih već spomenuti projekt *e-Škole*, zahvaljujući kojem Škola već sada ima kvalitetnu internetsku mrežu, projektor, te nova prijenosna računala za nastavnike, a u perspektivi bismo trebali dobiti i opremu za dvije interaktivne učionice opremljene pametnim pločama, a jedna od njih i računalima za učenike.

Nadalje, Škola će uspostaviti aktivnu partnerku suradnju sa Srednjom strukovnom školom Velika Gorica odnosno Regionalnim centrom kompetentnosti, što će omogućiti stjecanje novih znanja (*soft skills*) svim zainteresiranim nastavnicima, a s vremenom i odlazak učenika na vježbe i praktičnu nastavu u jednu od tri škole koje su nositelji aktivnosti, kao i nabavku jednog dijela prijeko potrebne opreme za održavanje praktične nastave u podsektoru strojarstva.

# *Zaključak*

Školske ustanove ne donose strateške, već godišnje operativne planove (Godišnji plan i program rada i Školski kurikulum) prema planu i programu kojeg donosi Ministarstvo znanosti i obrazovanja. Svi se planovi donose za školsku, a ne za fiskalnu godinu, što je uzrok mogućim odstupanjima u izvršenju financijskih planova. Primjerice, pomak određenih aktivnosti unutar školske godine iz jednog polugodišta u drugo uzrokuje promjene u izvršenju financijskog plana za dvije fiskalne godine.

Obrazloženje financijskog plana jednako je važan dokument kao i sam plan iskazan u brojkama. Razlog tome je činjenica da upravo u obrazloženju povezujemo ciljeve škole kao institucije s izvorima sredstava za njihovo ostvarenje te pratimo uspješnost realizacije. Radeći analize prošle potrošnje, te usporedbe prihoda i rashoda po određenim kategorijama, stvaramo i podlogu za kvalitetnije upravljanje sredstvima kojima raspolažemo.

Drugi važan razlog za izradu detaljnog obrazloženja olakšana je mogućnost praćenja izvršenja plana te argumentiranja mogućih/vjerojatnih izmjena i dopuna financijskog plana. Posebno se to odnosi na situacije smanjenog priljeva financijskih sredstava te povećanih izdataka za neplanirane okolnosti, a posebice povećanje troškova održavanja.

Kreiranje realnog i održivog financijskog plana omogućuje nesmetanu realizaciju zacrtanih odgojno-obrazovnih ciljeva te stvaranje pozitivnog ozračja u kojem je i nastavnicima i učenicima lakše ostvariti željeni uspjeh. Smatramo da su ciljevi koje smo naveli u ovom obrazloženju objektivno ostvarivi, a poboljšanje prostornih i materijalnih uvjeta do kojeg bi došlo ostvarenjem tih ciljeva zasigurno bi u kombinaciji s kvalitetnom metodičkom i pedagoškom pripremom rezultiralo još kvalitetnijim odgojno-obrazovnim radom.

 Ravnateljica Škole:

 Martina Zerec, prof.